Medicinos bankas

Medicinos bankas – Lietuvos komercinis bankas, teikiantis finansines paslaugas įmonėms ir žmonėms.

Vienas pirmųjų bankų Lietuvoje, pradėjęs teikti internetinę bankininkystę ir pirmasis – mobiliosios piniginės paslaugą. Buveinė nuo 1995 metų yra Vilniuje.

Turi platų klientų aptarnavimo padalinių tinklą visoje Lietuvoje: Vilniaus, Kauno, Klaipėdos, Šiaulių, Panevėžio, Marijampolės, Alytaus, Tauragės, Telšių apskrityse.

Pagrindiniai banko klientai: smulkios, mažos ir vidutinės įmonės, taip pat privatūs asmenys.

Akcininkai 
Didžiausi akcininkai (2021 m. duomenys)
 Konstantinas Karosas – 90,13 proc.
 Western Petroleum Ltd. – 9,87 proc.

Pagrindiniai veiklos rodikliai 
2020 m. oficialūs banko duomenys:
 Turtas – 389,5 mln. EUR
 Grynasis pelnas – 3,6 mln. EUR
 Kapitalo pakankamumas – 19,81 % (LB nustatytas normatyvas bankui – ne mažiau kaip 12,4 %).

Istorija 
 1992 m. lapkritis: Vilniuje įkurtas UAB Medicinos bankas – uždaroji akcinė bendrovė, turinti Lietuvos banko licenciją bankinei veiklai plėtoti.
 1996 m. gruodis: Vilniuje įkurta UAB Medicinos banko lizingas. Bendrovė yra Medicinos banko pavaldžioji įmonė, teikianti lizingo (finansinės nuomos) paslaugas fiziniams ir juridiniams asmenims.
 1997 m. lapkritis: Medicinos bankas tapo Vilniaus vertybinių popierių biržos (VVPB) akcininku ir nariu. VVPB – vienintelė reguliuojamos vertybinių popierių rinkos operatorė Lietuvoje, teikianti vertybinių popierių prekybos, listingo bei informacines paslaugas.

 2000 m. birželis: Medicinos bankas tapo SWIFT nariu.
 2001 m. liepa: Medicinos bankas tapo Lietuvos prekybos, pramonės ir amatų rūmų asociacijos (LPPARA) nariu. LPPARA tikslas – skatinti prekybos, pramonės, statybos, transporto, ryšių, amatų ir kitų ūkio šakų plėtrą.

 2003 m. sausis: Medicinos bankas tapo Lietuvos verslo darbdavių konfederacijos (LVDK) nariu. Lietuvos verslo darbdavių konfederacija (LVDK) yra nevyriausybinė, ne pelno organizacija. Konfederacijos tikslas – siekti palankios ekonominės, teisinės, socialinės, etinės aplinkos verslui plėtoti.

 2003 m. rugsėjis: įkurta pavaldžioji įmonė UAB Medicinos banko investicijų valdymas, kuri anksčiau valdė Valstybinio socialinio draudimo įmokos dalies kaupimo pensijų fondus „Pensija 1“ ir „Pensija 2“. Pensijų fondai skiriasi investavimo objektais ir rizika.

 2003 m. lapkritis: pasirašyta sutartis su UAB „Žemės ūkio paskolų garantijų fondas“ dėl garantijų išdavimo Medicinos bankui, kuriomis užtikrinamas kreditų grąžinimas. Garantijos teikiamos žemdirbiams, žemės ūkio produktų perdirbimo įmonėms, kitiems kaimo vietovėse dirbantiems smulkiems ir vidutiniams verslininkams. Banko suteikti kreditai skirti reikalingoms investicijoms ar apyvartinėms lėšoms.

 2003 m. gruodis: pasirašyta sutartis su UAB „Investicijų ir verslo garantijos“ (INVEGA) dėl garantijų išdavimo bankui, kuriomis užtikrinamas paskolų grąžinimas. Banko suteiktos paskolos skirtos investicijoms ar apyvartinėms lėšoms, reikalingoms verslui plėtoti. Ūkio subjektams garantijos teikiamos pagal Smulkaus ir vidutinio verslo įstatymą bei Garantijų teikimo nuostatus.

 2004 m. gegužė: pasirašyta sutartis su Lietuvos nacionaline vežėjų automobilių asociacija („Linava“) dėl garantijų išdavimo bankui, kuriomis užtikrinamas paskolų grąžinimas.

 2005 m. birželis: Medicinos bankas prisijungė prie tarptautinės iniciatyvos – „Pasaulinis susitarimas“ (PS). PS – tikslas skatinti įmones veikti atsakingai: nedaryti žalos aplinkai, bendruomenei, kitiems verslams ir bendromis pastangomis su Jungtinėmis Tautomis, valdžios institucijomis ir nevyriausybinėmis organizacijomis dalyvauti sprendžiant socialinės ir aplinkos apsaugos problemas, prisidedant prie visuomenės raidos ir ekonomikos augimo.

 2005 m. spalis: Medicinos bankas tapo asocijuotu Lietuvos bankų asociacijos (LBA) nariu. LBA tikslas – kartu su asociacijos nariais identifikuoti problemas, stabdančias bankininkystės plėtrą šalyje, siekti jų pozityvaus sprendimo, atstovauti asociacijos narių interesus bei ginti bendras pozicijas valstybės valdžios institucijose ir organizacijose, kai priimami sprendimai galintys turėti įtakos bankininkystės verslui šalyje.

 2006 m. kovas: Medicinos bankas pasirašė 5 mln. eurų paskolos sutartį penkeriems metams su Vokietijos banku „KfW Bankengruppe“ (KfW) pagal Europos Sąjungos Parengiamųjų veiksmų programą (Preparatory Action Programme) skirtą mažoms, smulkioms ir vidutinėms įmonėms remti.

 2006 m. rugpjūtis: Medicinos bankas su LR ūkio ministerija ir INVEGA pasirašė trišalę sutartį dėl mikrokreditų teikimo mikroįmonėms, mažoms ir vidutinėms įmonėms. Pagal šį susitarimą bankas iš Ūkio ministerijos gavo 8,3 mln. Lt tikslinę paskolą, kuri panaudota smulkaus ir vidutinio verslo Lietuvoje vystymui.

 2008 m. vasaris: Tarptautinė reitingų agentūra „Fitch Ratings“ nustatė Medicinos banko ilgalaikio skolinimosi reitingą B su stabilia perspektyva. Šis reitingas suteiktas ir banko trumpalaikiam skolinimuisi.

 2009 m. balandis: Medicinos bankas laimėjo Ūkio ministerijos ir INVEGA skelbtą konkursą išskolinti smulkiajam verslui dalį Lietuvos valstybės biudžeto asignavimų.

 2009 m. gegužė: Medicinos bankas laimėjo Ūkio ministerijos ir INVEGA skelbtą „Mažų kreditų teikimas – 2 etapas” konkursą, ir yra vienas iš keturių bankų, per kuriuos labai mažoms, mažoms ir vidutinėms įmonėms bus suteikta 100 mln. litų paskolų.

 2009 m. liepos 7 d. Medicinos bankas ir INVEGA pasirašė sutartį, pagal kurią INVEGA suteikia bankui teisę naudotis AKF (Atviro kreditų fondo) lėšomis teikiant kreditus.

 2009 m. spalio 14 d. Medicinos bankas ir Žemės ūkio paskolų garantijų fondas (ŽŪPGF) pasirašė tikslinės paskolos sutartį 1 135 329 eurų pagal priemonę „Žemės ūkio valdų modernizavimas – parama paskolomis”. Klientui teikiama minimali suma – 3 000 eurų, maksimali – 300 000 eurų.

 2010 m. rugsėjo 9 d. Lietuvos banko valdyba leido Medicinos bankui 10 milijonų eurų (atitinka 34,528 milijono litų) subordinuotąją paskolą įskaityti į banko II lygio kapitalą. Šią paskolą bankas gavo 2008 m. birželio 17 d. iš banko akcininko Sauliaus Karoso.

 2011 m. gruodis: Lietuvos banko valdyba apsvarstė ir leido Medicinos bankui 10 milijonų eurų subordinuotąją paskolą, gautą 2008 m. birželio 17 d. iš banko pagrindinio akcininko Sauliaus Karoso, naudoti iki 2020 m. birželio 1 d.
 2012 m. lapkritis: Medicinos bankas veiklos 20-mečio šventei suplanuotas išlaidas skirė paramai Vilkpėdės ligoninei, padovanojant reikalingą medicininę įrangą.
 2013 m. kovas: Medicinos bankas pristatė mobiliosios bankininkystės programėlę (MBP), skirtą išmaniesiems įrenginiams, kurią galima atsisiųsti nemokamai.
 2014 m. gegužė: Medicinos bankas pirmasis bankas Lietuvoje, įdiegęs unikalią naujovę – banko mobiliąją piniginę.
 2014 m. lapkritis: Medicinos bankas prisijungė prie Geros verslo praktikos, įvedant eurą, memorandumo.
 2015 m. vasaris: Sauliui Karosui, pagrindiniam Medicinos banko akcininkui, įteiktas „Metų kultūros mecenato“ ženklas.
 2015 m. kovas: Visuotiniame Medicinos banko akcininkų susirinkime nuspręsta banko kapitalo bazę 2015 m. sustiprinti 2 mln. eurų, taip pat pritarta naujo Stebėtojų tarybos nario kandidatūrai ir patvirtintas auditorius šiems metams. Lėšos bus skirtos užtikrinti papildomiems rizikos valdymo reikalavimams, atsiradusiems į Lietuvos teisės aktus perkėlus Ketvirtąją kapitalo reikalavimų direktyvą ir reglamentą.
 2015 m. gegužė: Medicinos banko klientai bus aptarnaujami telefonu visą parą, 7 dienas per savaitę. Nemokamai paskambinus bendruoju telefono numeriu 8 800 60 700, klientams bus suteikta informacija apie pagrindinius banko produktus ir paslaugas.
 2015 m. liepa: Medicinos bankas pradėjo platinti vienus sėkmingiausių rinkoje pagal grąžą antros pakopos pensijų fondus, valdomus bendrovės „MP Pension Funds Baltic“. Pensijų kaupimo sutartis nuo šiandien galima pasirašyti beveik visuose Medicinos banko padaliniuose.
 2016 m. sausis: Medicinos bankas sėkmingai prisijungė prie SEPA tarptautinės mokėjimo eurais erdvės.
 2016 m. kovas: Medicinos bankas pradėjo bendradarbiavimą su greitųjų kreditų bendrovė „Moment Credit“.
 2016 m. kovas: Medicinos bankas per 2015 m. uždirbo 1,033 mln. EUR. Administracijos vadove tapo Dalia Klišauskienė.
 2018 m. balandis: Medicinos banko interneto svetainėje pradėjo veikti pirmoji Lietuvoje valiutų parduotuvė, kurioje pageidaujamą užsienio valiutą galima užsisakyti iš anksto, pavyzdžiui, ruošiantis kelionei už ES ribų.
 2018 m. rugpjūtis: Medicinos bankas išplatino obligacijų emisiją, kurios dydis – 2 210 000 eurų. Vienos obligacijos nominali vertė – 1000 EUR. Metinė palūkanų norma – 7%, palūkanos mokamos du kartus per metus. Emisijos išpirkimo data – 2025 m. liepos 24 d. Nuo 2018 m. rugpjūčio 1 d. UAB Medicinos banko obligacijos – ISIN kodas LT0000432114 įtrauktos į prekybą „Nasdaq Vilnius” vertybinių popierių biržoje (simbolis: OPMB070025A).

Valdyba 
 Marius Arlauskas – administracijos vadovas, valdybos pirmininkas;
 Aleksejus Tonkich – valdybos narys;
 Igor Kovalčuk – valdybos narys;
 Snieguolė Kudrevičienė – valdybos narys.
 Andrius Bernotas - valdybos narys

Šaltiniai 

Lietuvos bankai